Kunnanhallitus	§ 21	14.01.2013	

LAUSUNTO POLIISIN PALVELUVERKOSTON KEHITTÄMISESTÄ

Khall § 21	Valmistelija kunnanjohtaja Jukka Hillukkala, puh. 0400 517380.

	Poliisin hallintorakenneuudistuksen, Pora III, valtakunnallinen hanketyöryhmä pyytää lausuntoa esitettävistä muutoksista poliisin palveluverkostoon. Työryhmä on laatinut luonnoksen poliisin toimipisteiden sijoittumisen kriteereiksi ja kriteerien mukaisesta palveluverkostosta.

	Lausuntopyyntö liitteineen on jaetuissa asiakirjoissa.

	Lausuntopyyntö on esitetty niille kunnille, joiden alueella poliisin palveluverkosto muuttuu. Muille kunnille materiaali toimitetaan tiedoksi.

	Lausunto pyydetään 14.1.2013 mennessä. 

	Kunnanjohtaja Jukka Hillukkala, puh. 0400 517 380 tai jukka.hillukkala@perho.com.

Ehdotus:	Perhon kunta esittää  lausuntonaan poliisin palveluverkoston kehittämiseksi seuraavaa:

Kaustisen seutukunnassa korostuvat pitkät välimatkat, maaseutumainen haja-asutusalue sekä erilaiset olosuhteet kuin Kokkolan seudulla, joten asiakkaiden palvelumalli tulee olla näihin olosuhteisiin sovitettu. Palveluiden hakeminen Kokkolasta edellyttäisi suuntaansa lähes 120 kilometrin matkaa ja Kaustiselta lähes 74 kilometrin matkaa. Alueen julkinen liikenne ei toimi siten, että palvelua voisi saada kohtuukustannuksin ja matka-ajoin. Palveluiden etääntyminen vaarantaisi kansalaisten tasa-arvon ja yhtäläiset perusoikeudet. Niin nykyinen kuin tuleva palvelumalli edellyttää riittävät palvelut kuntalaisille ja yrityksille tarjoavan toimipisteen säilyttämistä Kaustisella sekä palvelupisteen säilyttämistä Perhossa myös tulevaisuudessa. Sisäasiainministeriön poliisiosaston tulee huolehtia riittävistä resursseista valtion taholta jatkossakin Kaustisen toimipisteen, Perhon palvelupisteen säilyttämiseksi ja kehittämiseksi. 

Alueella on vuosien mittaan yhteistyöllä rakennettu ja tehokkaasti toimiva palvelumalli yrityksille ja kuntalaisille, jonka säilyttäminen tulee olla keskeinen uudistusta ohjaava prioriteetti.

Poliisin palveluverkoston tulevasta palvelumallista

Kasvokkain tapahtuva asiakaspalvelu on säilytettävä jatkossakin, koska se on erityisen tärkeää maaseudulla mm. yhteys- ja etäisyysongelmien vuoksi. Sähköisten palvelujen käyttöön on useilla asiakkailla riittämätön osaaminen. Palvelun käyttäminen vaatii ohjausta, neuvontaa ja koulutusta. Jokaisessa kunnassa on oltava asiakaspalvelupiste esimerkiksi yhteispalvelupisteiden ohessa. Kaustisen poliisiaseman virkojen riittävä määrä (ts. nykyinen taso) on taattava jatkossakin, jotta hajautettu asiakaspalvelu mahdollistuu. Aktiivinen yhteydenpito ja yhteistyö maaseutumaisten kuntien asukkaiden kanssa on oltava tiivistä, mikä mahdollistaa turvallisuuden kannalta hyvät tulokset. Kaustisen poliisiaseman palveluvalikoiman oltava jatkossa kattavaa, jotta alueen asukkaiden turvallisuus on varmistettu. 

Poliisin palveluverkosto kuntien yhteispalvelupisteissä

Yhteispalvelupisteiden osalta olennaista on, että poliisinaseman neuvoja tulee paikan päälle henkilökohtaisesti ohjaamaan ja neuvomaan asiakkaita, koska asiantuntemus, oikeudet ja vastuu on poliisihallinnon virkailijoilla.  

Esitämme, että yhteispalvelupisteiden avulla poliisihallinnon hajautettua toimintamallia kehitetään Kaustisen seutukunnassa. Yhteispalvelupisteet voivat toimia työpisteinä poliisihallinnon työntekijöille ja kunnat järjestävät yksilöllisen ohjauksen mahdollistavat tilat.  Poliisihallinnon työntekijä voi tehdä verkon kautta muita töitä muuna aikana kun ei ole asiakaspalvelua. 

Lopuksi voimme todeta, että uudistuksen aikataulu on erittäin huonosti ajoitettu. Samaan aikaan valtio esittää kuntarakenneuudistusta. Valtionhallinnon uudistus tulisi synkronoitua parhaalla mahdollisella tavalla paikallishallinnon uudistukseen ja  kuntarakenneuudistukseen. Mikäli kuntarakenneuudistus etenee suunnitellulla tavalla, on huonoa valmistelua rakentaa valtionhallinnon alueellisia palveluja välittämättä kuntarakenteen muutoksesta. Perhon kunta sijaitsee kolmen maakunnan rajalla. Harvan asutuksen kriteeri ja pitkien etäisyyksien kriteeri sekä Perhon kunnan maantieteellinen etäisyys edellyttää lähipalvelun säilyttämisen Perhossa.

Päätös:	Päätösehdotus hyväksyttiin. 
 
--- 	----- 

Allekirjoittamattomasta ja tarkastamattomasta pöytäkirjasta kirjoitetun otteen oikeaksi todistaa:

Perhossa 15.1.2013

Armi Kirvesmäki
toimistosihteeri

MUUTOKSENHAKUKIELTO

Muutoksenhakukielto ja sen peruste	Koska päätös koskee vain valmistelua tai täytäntöönpanoa, kuntalain 91 §:n nojalla tästä päätöksestä ei saa tehdä oikaisuvaatimusta eikä kunnallisvalitusta.